钦定古今图书集成/明伦汇编/氏族典/第348卷 > 周顺昌
## 钦定古今图书集成/明伦汇编/氏族典/第348卷 > 周顺昌

按《明外史周顺昌传》：“顺昌，字景文，吴县人。万历四十
一年进士，授福州推官，擢吏部稽勋主事。天启中，历
文选员外郎，署选事。杜请寄，抑侥幸，清操皭然，乞假
归。顺昌为人刚方贞介，疾恶如仇。巡抚周起元忤魏
忠贤，削籍，顺昌为文送之，指斥所讳。魏大中被逮
道吴门，顺昌出饯，许以女，聘大中孙。旗尉屡趣行，顺昌”瞋目呼忠贤名，骂不绝口。旗尉归，以告忠贤。御史
倪文焕者，忠贤义子也，遂承指劾顺昌与罪人婚，且
诬以赃贿，忠贤即矫旨削夺。先所忤副使吕纯如，顺
昌同郡人，以京卿家居，挟前憾，数谮于织造李实及
巡抚毛一鹭。已，实追论周起元，遂诬顺昌请嘱，有所
干没，与起元等并逮。顺昌好为德于乡，士民德顺昌
甚。及闻逮者至，众咸愤怒，纵横殴击，毙一人，馀负重
伤逾垣走。顺昌乃自诣吏，至京师，下诏狱。忠贤嗾许
显纯锻炼，坐赃三千。五日一酷掠。每掠治，必大骂忠
贤、显纯，椎落其齿。顺昌骂益厉，遂于夜中潜毙之。庄
烈帝即位，诏谥“忠介。”子茂兰，字子佩。好学砥行，不就
荫叙，以寿终。